กรมชลประทาน คุมเข้มการบริหารจัดการน้ำเขื่อนพระราม 6 ลดผลกระทบต่อพื้นที่ตอนล่าง
นายประพิศ จันทร์มา อธิบดีกรมชลประทาน เปิดเผยว่า ปัจจุบันปริมาณน้ำไหลเข้าเขื่อนป่าสักชลสิทธิ์ ลดลงอย่างต่อเนื่อง จึงได้เริ่มลดการระบายน้ำลงสู่พื้นที่ด้านท้าย เพื่อควบคุมปริมาณน้ำในอ่างฯให้อยู่ในเกณฑ์ควบคุม โดยวานนี้ เขื่อนป่าสักชลสิทธิ์ ได้ปรับลดการระบายน้ำจากเดิมระบายในอัตราประมาณ 1,133 ลบ.ม./วินาที เป็น 1,000 ลบ.ม./วินาที ซึ่งปริมาณน้ำนี้จะเดินทางถึงเขื่อนพระราม 6 จะส่งผลให้ระดับน้ำในแม่น้ำป่าสักลดลงอย่างต่อเนื่องและพื้นที่ที่น้ำท่วมขัง ระดับน้ำจะลดลง และยังได้ผันน้ำเข้าสู่คลองระพีพัฒน์ ช่วยลดปริมาณน้ำในแม่น้ำป่าสัก ลำเลียงผ่านคลองต่างๆ ในพื้นที่ลุ่มน้ำเจ้าพระยาฝั่งตะวันออกตอนล่าง ไปลงแม่น้ำบางปะกงและทะเลอ่าวไทยตามลำดับ ส่วนปริมาณน้ำที่เหลือ จะไหลลงสู่เขื่อนพระราม 6 โดยจะมีการปรับลดตามการระบายน้ำของเขื่อนป่าสักชลสิทธิ์ เพื่อบรรเทาผลกระทบต่อพี่น้องประชาชนในพื้นที่ด้านท้ายน้ำอธิบดีกรมชลประทาน ยืนยันอีกว่า กรมชลประทาน จะบริหารจัดการน้ำโดยใช้ระบบชลประทานให้เกิดประสิทธิภาพสูงสุด เพื่อลดผลกระทบที่จะเกิดขึ้นกับประชาชนให้ได้มากที่สุด ได้มอบหมาย รองผู้อำนวยการสำนักงานชลประทานที่ 10 รักษาราชการผู้อำนวยการโครงการส่งน้ำและบำรุงรักษาป่าสักใต้ ควบคุมการผันน้ำไม่ให้เกิดผลกระทบกับพื้นที่ตลอดแนวคลองและมีเจ้าหน้าที่เฝ้าติดตามสถานการณ์ตลอด 24 ชั่วโมง